พระราชกฤษฎีกากำหนดเขตควบคุมศุลกากร (ฉบับที่ 2) พ.ศ. 2568
ประกาศวันที่ 2025-09-09

content: พระราชกฤษฎีกา กำหนดเขตควบคุมศุลกากร (ฉบับที่ ๒) พ.ศ. ๒๕๖๘
content: พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ให้ไว้ ณ วันที่ ๖ กันยายน พ.ศ. ๒๕๖๘ เป็นปีที่ ๑๐ ในรัชกาลปัจจุบัน
content: พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว มีพระบรมราชโองการโปรดเกล้าฯ ให้ประกาศว่า โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการกำหนดเขตควบคุมศุลกากร
content: อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๑๗๕ วรรคหนึ่ง แห่งพระราชบัญญัติศุลกากร พ.ศ. ๒๕๖๐ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้เรียกว่า “พระราชกฤษฎีกากำหนดเขตควบคุมศุลกากร (ฉบับที่ ๒) พ.ศ. ๒๕๖๘”
sectionNo: 2
content: มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้ยกเลิกความในมาตรา ๓ แห่งพระราชกฤษฎีกากำหนดเขตควบคุมศุลกากร พ.ศ. ๒๕๖๐ และให้ใช้ความต่อไปนี้แทน “มาตรา ๓ ให้เขตท้องที่ในจังหวัดเชียงรายดังต่อไปนี้ เป็นเขตควบคุมศุลกากร (๑) อำเภอเชียงของ (๒) อำเภอเชียงแสน (๓) อำเภอแม่จัน เฉพาะในท้องที่ตำบลแม่คำและตำบลแม่จัน (๔) อำเภอแม่สาย (๕)
sectionNo: 3
content: อำเภอเวียงแก่น เฉพาะในท้องที่ตำบลม่วงยายและตำบลหล่ายงาว”
sectionNo: 4
content: มาตรา ๔ ให้เพิ่มความต่อไปนี้เป็นมาตรา ๘/๑ แห่งพระราชกฤษฎีกากำหนดเขตควบคุมศุลกากร พ.ศ. ๒๕๖๐ “มาตรา ๘/๑ ให้เขตท้องที่ในจังหวัดพะเยาดังต่อไปนี้ เป็นเขตควบคุมศุลกากร (๑) อำเภอภูซาง เฉพาะในท้องที่ตำบลภูซาง”
content: ผู้รับสนองพระบรมราชโองการ ภูมิธรรม เวชยชัย รองนายกรัฐมนตรี
content: หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่อำเภอเชียงของ และตำบลม่วงยาย และตำบลหล่ายงาวของอำเภอเวียงแก่น จังหวัดเชียงราย และตำบลภูซางของอำเภอภูซาง จังหวัดพะเยา มีอาณาเขตติดต่อกับประเทศอื่น จึงมีการนำของเข้ามาในหรือส่งออกไปนอกราชอาณาจักรเป็นจำนวนมาก
content: สมควรกำหนดให้เขตท้องที่ดังกล่าวเป็นเขตควบคุมศุลกากรเพิ่มเติม เพื่อให้พนักงานศุลกากรมีอำนาจบางประการในการป้องกันและปราบปรามการกระทำความผิดที่เกี่ยวกับศุลกากร ประกอบกับมาตรา ๑๗๕ วรรคหนึ่ง แห่งพระราชบัญญัติศุลกากร พ.ศ. ๒๕๖๐ บัญญัติให้การกำหนดเขตท้องที่ใดเป็นเขตควบคุมศุลกากรให้ตราเป็นพระราชกฤษฎีกา
content: จึงจำเป็นต้องตราพระราชกฤษฎีกานี้